**Juantehtaan ja Muuruveden koulun suunnitelma kiusaamisen, häirinnän ja väkivallan ehkäisyyn** (päivitetty syksyllä 2017)

**Koulun periaatteiden linjaus**
Lukuvuoden alussa koulu järjestää tilaisuuden, esimerkiksi päivänavaus tai koulurauhan julistus, jossa tehdään selväksi koulun asenne kiusaamiseen, väkivaltaan ja häirintään sekä niiden vastustamiseen. Samalla huolehditaan suunnitelman tiedottamisesta oppilaille, huoltajille ja yhteistyötahoille sekä henkilöstön perehdyttämisestä.

**Seuranta**
Oppilaille järjestetään lukuvuosittain vähintään yksi kysely, jossa selvitetään yhteisössä tapahtuvaa kiusaamista, häirintää ja väkivaltaa. Kyselyn esiin tuomat epäkohdat selvitetään ja hoidetaan.

**Puuttuminen**
Selkeään ja jatkuvaan kiusaamiseen, väkivaltaan ja häirintään puututaan ajoissa ja riittävän voimakkaasti. Kasvatuskeskustelujen lisäksi voidaan tarvittaessa käyttää myös jälki-istuntoa ja varoituksia. Ääritapauksissa rehtorin tulee tehdä kasvun- ja oppimisen lautakunnalle esitys oppilaan määräaikaisesta erottamisesta.

**Käsittelyn vaiheet**
Tapausten käsittelyä varten koulu kirjaa oppilashuoltosuunnitelman koulukohtaisiin tarkennuksiinsa siinä noudatettavat vaiheet, jotka voivat perustua esimerkiksi KiVa-koulun ohjelmaan: yhteistyö huoltajien kanssa, välittömät toimenpiteet ja jälkiseuranta.

**Koulumatkat**
Koulumatkoilta tietoon tullut kiusaaminen, häirintä ja väkivalta, joihin koulun kurinpitotoimenpiteet eivät ulotu, ilmoitetaan kummankin osapuolen huoltajille.

**Viranomaisyhteistyö**
Vaikeissa kiusaamis-, häirintä- ja väkivaltatapauksissa koulu pyytää neuvoa lastensuojelulta ja poliisilta.

**Arviointi ja päivittäminen**
Suunnitelmaa arvioidaan ja päivitetään oppilashuoltoryhmän toimesta lukuvuosittain samalla tavalla kuin muutakin oppilashuollon suunnitelmaa, toimintasuunnitelmaa ja koko opetussuunnitelmaakin.

**Järjestyssääntöjen rikkominen johtaa rangaistusseuraamuksiin.**
Perusopetuslain 36§:n mukaisia seuraamuksia ovat:
- kasvatuskeskustelu
- poistaminen luokasta
- jälki-istunto
- kirjallinen varoitus
- määräaikainen erottaminen

Kaikista seuraamuksista ilmoitetaan oppilaan huoltajalle
Järjestyssäännöt selvitetään (käydään läpi) jokaisen lukuvuoden alussa oppilaille sekä huoltajille (Pedanet). Järjestyssäännöt päivitetään tarvittaessa lukuvuosittain.